Diari Oficial de la Generalitat Valenciana


Sumari del DOGV 9927, del 02-09-2024 (2024/8593)

RESOLUCIÓ de 27 d'agost de 2024, del president de la Generalitat, per la qual es convoquen els XLIII Jocs Esportius de la Comunitat Valenciana en edat escolar i s'aproven les bases per les quals es regulen
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9927

Data del DOGV
:   02-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8593

CVE
:   LNBS-Y-9715-6574

Data del document
:   27-08-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * esport
    * espectacle esportiu
    * distinció honorífica
    * ensenyament primari

D’acord amb el que disposa l’Estatut d’Autonomia de la Comunitat Valenciana en l’article 49.1.28, l’esport és competència exclusiva de la Generalitat.

La Llei 2/2011, de 22 de març, de la Generalitat, de l’esport i l’activitat física de la Comunitat Valenciana, establix en l’apartat 6 de l’article 2, com a principi rector de l’Administració pública, «el reconeixement de la pràctica esportiva com a factor essencial per a la cura de la salut, per a l’augment de la qualitat de vida i del benestar social, per al desenrotllament integral de la persona i per al rendiment de beneficis de salut a totes les edats mitjançant les activitats físiques adients», i en l’apartat 7, el «reconeixement de l’esport i l’activitat física com a valor educatiu que contribuïx a la formació integral de xiquets i joves».

A més, entre les línies generals d’actuació de la Generalitat que s’establixen en l’article 3 de la Llei 2/2011 hi ha la d’«implantar i desenrotllar programes esportius en l’edat escolar, amb especial atenció a l’exercici d’activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».

L’article 15 de la Llei 2/2011 establix mesures de protecció a esportistes en edat escolar, entre les quals destaca l’exigència al personal tècnic i entrenador d’acreditar una titulació oficial en activitat física i esport adequada per a garantir la formació en funció de l’edat i el nivell esportiu.

La figura de l’entrenador o de l’entrenadora és un dels elements més importants en el desenrotllament de l’esport base, ja que és la persona que inicia i guia el procés de formació dels i de les esportistes en edat escolar.

La Llei 2/2022, de 22 de juliol, de la Generalitat, d’ordenació de l’exercici de les professions de l’esport i l’activitat física a la Comunitat Valenciana, establix la professió i la formació necessària.

Així mateix, l’article 31 de la Llei 2/2011 fa una menció expressa als Jocs Esportius de la Comunitat Valenciana com un «conjunt de competicions i activitats de caràcter esportiu, de convocatòria anual, dirigides a la població en edat escolar, en atenció a la seua diversitat i obertes a la participació de qualsevol tipus d’entitats i centres docents».

Els Jocs Esportius de la Comunitat Valenciana proposen una adaptació del fenomen competitiu i participatiu que tinga en compte els valors formatius i constructors de la personalitat que han de considerar-se en estes edats. També comprenen encontres esportius que faciliten la pràctica esportiva de persones amb diversitat funcional, en els quals s’adapta l’activitat quan és convenient i es fomenten la participació inclusiva, igualitària i educativa.

El nivell de participació general és el denominat de promoció, i hi ha també en alguns esports un nivell més competitiu, com ara el d’iniciació al rendiment, que constituïx la primera etapa en el camí cap a l’esport d’elit i alt rendiment.

L’organització dels Jocs Esportius de la Comunitat Valenciana correspon a la conselleria competent en matèria d’esport i als ajuntaments de la Comunitat Valenciana, amb la col·laboració de les diputacions provincials i les federacions esportives autonòmiques, dins dels seus àmbits d’actuació i les competències respectives.

Amb la intenció de complir les línies esmentades, la Generalitat convoca anualment els Jocs Esportius de la Comunitat Valenciana com a campanya i programa de foment i promoció de l’esport i l’activitat física en edat escolar.

Per això, a proposta del director general d’Esport, i en virtut del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions,

RESOLC

*Primer*

Convocar els XLIII Jocs Esportius de la Comunitat Valenciana per al curs/temporada 2024-2025.

*Segon*

Aprovar les bases per les quals es regulen els XLIII Jocs Esportius de la Comunitat Valenciana que figuren en l’annex I d’esta resolució.

*Tercer*

Es faculta el director general d’Esport perquè dicte les resolucions necessàries per a l’aplicació i la interpretació d’esta resolució, i se li delega la facultat d’adoptar les mesures oportunes per al desenrotllament i el funcionament adequats dels Jocs Esportius de la Comunitat Valenciana.

*Quart*

La present resolució tindrà efectes des de l’endemà de la publicació en el *Diari Oficial de la Generalitat Valenciana*.

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, les persones interessades poden interposar potestativament un recurs de reposició davant de l’òrgan que dicta la present resolució, en el termini d’un mes comptat des de l’endemà de la publicació en el *Diari Oficial de la Generalitat Valenciana*, o bé es pot plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats des de l’endemà de la publicació, sense perjuí que es puga interposar qualsevol altre recurs que es considere oportú.

ANNEX I

*Bases generals per les quals es regulen els XLIII Jocs Esportius de la Comunitat Valenciana*

*1. Participants*

1.1. Entitats: poden sol·licitar la participació en els Jocs Esportius de la Comunitat Valenciana els centres d'ensenyament, els clubs esportius, les associacions o altres entitats legalment constituïdes la seu social de les quals es trobe dins del territori de la Comunitat Valenciana. Les entitats poden inscriure esportistes, personal tècnic i personal delegat que complisquen els requisits establits en els apartats següents.

1.2. Esportistes: poden participar en els Jocs Esportius de la Comunitat Valenciana els i les esportistes que van nàixer entre l'1 de gener de 2007 i el 31 de desembre de 2018 i que estiguen escolaritzats/ades en centres educatius oficials no universitaris de la Comunitat Valenciana.

En jornades d'esport adaptat pot ampliar-se l'edat de les persones participants si estan escolaritzades en centres educatius oficials no universitaris de la Comunitat Valenciana. Excepcionalment, en categoria juvenil podran participar els i les esportistes que van nàixer en 2005 i 2006 i que estiguen cursant els estudis de 1r o 2n de Batxillerat o cicles formatius, matriculats/ades com cal en un centre educatiu oficial no universitari.

Es recomana que una persona esportista no participe en més d'una competició o activitat el mateix dia.

1.3. Personal tècnic i personal delegat: entre tot el personal de les entitats i els equips participants en els Jocs Esportius de la Comunitat Valenciana, almenys una persona ha de ser major d'edat, com a responsable dels i de les esportistes participants.

El personal tècnic ha d'acreditar, d'acord amb la Llei 2/2022, de 22 de juliol, de la Generalitat, d'ordenació de l'exercici de les professions de l'esport i l'activitat física a la Comunitat Valenciana, la titulació oficial en activitat física i esport adequada per a garantir la formació dels i de les esportistes en funció de l'edat i el nivell esportiu. Es durà a terme mitjançant l'aplicació de JOCSE i haurà de ser validada per l'entitat organitzadora.

A més, el personal tècnic i personal delegat ha de disposar del certificat negatiu del Registre central de delinqüents sexuals. És responsabilitat de cada entitat participant exigir a este personal el certificat negatiu del Registre central de delinqüents sexuals, en els termes previstos en la Llei orgànica 1/1996, de 15 de gener, de protecció jurídica del menor.

*2. Esports convocats*

2.1. Estarà oberta la inscripció a tots els esports amb federació autonòmica legalment constituïda, així com a les activitats físiques reconegudes i qualificades per la Generalitat, sempre que compten amb un mínim de participació per a poder realitzar la competició o activitat, d'acord amb el que s'estipula en esta resolució per a cada un dels esports i fases.

2.2. En el cas de persones amb diversitat funcional, els esports, les categories, els nivells, les edats, les fases de competició, les activitats i els calendaris es determinaran en funció de les inscripcions que es facen, així com de les necessitats i les característiques dels practicants. Es fomentarà la inclusió de les persones amb diversitat funcional en els equips, les jornades i els partits dels Jocs Esportius de la Comunitat Valenciana. Es podran convocar modalitats esportives específiques com el golbol, la boccia, l'eslàlom, etc., en les quals la participació siga inclusiva, formativa i educativa.

2.3. Les modalitats de futbol i futbol sala es regiran exclusivament pel que disposen les bases 7.3 i 7.4, així com per les bases de competició específiques de futbol sala.

*3. Categories*

Les categories, per any de naixement, són les següents:

|  |  |  |
| --- | --- | --- |
|  | *Any de naixement* | *Equivalència curs escolar* |
| Prebenjamí (només multiesport, segons el que s'estipula en la base 4.1) | 2017/2018 | 1r i 2n Educació Primària |
| Benjamí | 2015/2016 | 3r i 4t Educació Primària |
| Aleví | 2013/2014 | 5t i 6t Educació Primària |
| Infantil | 2011/2012 | 1r i 2n ESO |
| Cadet | 2009/2010 | 3r i 4t ESO |
| Juvenil          (només          esportistes que no tinguen llicència federada i exclusivament en l'àmbit municipal) | 2007/2008 | 1r i 2n Batxillerat Cicles formatius |

  

Excepcionalment, en algunes modalitats esportives podran variar els anys de naixement i el nom de la categoria, d'acord amb criteris tècnics establits entre la federació esportiva corresponent i la Direcció General d'Esport, i detallats en les bases de competició específiques de cada esport.

Excepcionalment, en categoria juvenil podran participar els i les esportistes que van nàixer en 2005 i 2006 i que estiguen cursant els estudis de 1r o 2n de Batxillerat o cicles formatius, matriculats/ades com cal en un centre educatiu oficial no universitari, la qual cosa s'ha d'acreditar amb el seu certificat d'escolaritat.

*4. Nivells de participació*

El nivell de participació general és únic, nivell de promoció.

En les modalitats esportives establides en la base 4.2 es preveu la possibilitat de participació en dos nivells: nivell de promoció i nivell d'iniciació al rendiment.

4.1. Nivell de promoció

És el nivell únic, amb caràcter general.

4.1.1. En categoria prebenjamí, només es convocarà la modalitat de multiesport amb activitats mixtes que afavorisquen la igualtat i la coeducació, d'acord amb les especificacions establides en la base 5.1.3.

4.1.2. En categories benjamí i aleví, totes les competicions i activitats seran mixtes, i es consideraran les característiques especials del desenrotllament evolutiu dels xiquets i les xiquetes en estes edats.

També es considera molt recomanable el multiesport en estes categories.

4.1.3. En categories infantil, cadet i juvenil, la composició d'equips i les competicions i activitats podran ser masculines, femenines o mixtes.

En el cas que no existisca competició mixta o que algun o alguna esportista s'integre en un equip del sexe oposat, l'equip disputarà la competició que li corresponga segons els criteris següents:

• Quan en la composició d'un equip s'inscriga un sol esportista de diferent sexe del dels altres components de l'equip, es disputarà la competició que corresponga per la majoria dels seus components.

• Quan en la composició d'un equip s'inscriga més d'un esportista de l'altre sexe, es disputarà la competició masculina.

4.2. Nivell d'iniciació al rendiment

Es convoca el nivell d'iniciació al rendiment en els esports següents: atletisme, bàsquet, handbol, natació, rugbi, triatló i voleibol, així com qualsevol altra modalitat esportiva en la qual, per les seues característiques tècniques, d'organització i funcionament, siga aconsellable.

El nivell d'iniciació al rendiment presenta un objectiu més competitiu que el de promoció i constituïx la primera etapa en el camí cap a l'esport d'elit i alt rendiment, més adaptat pel seu nivell i organització a clubs, associacions esportives i centres educatius, que per l'estructura organitzativa i esportiva així ho aconsellen.

L'adscripció al nivell d'iniciació al rendiment, les categories, els equips i la competició es condicionarà a criteris tècnics i organitzatius establits entre la federació esportiva corresponent i la Direcció General d'Esport, i detallats en les bases de competició específiques de cada esport.

*5. Àmbits de competició en el nivell de promoció*

5.1. Municipal i intermunicipal

5.1.1. Competicions i encontres municipals: organitzats pels ajuntaments per a totes les categories. Els ajuntaments han d'aprovar les modalitats esportives i categories que organitzen segons la demanda esportiva. Així mateix, poden establir totes les normes organitzatives que estimen necessàries per al bon desenrotllament de les activitats i competicions, sempre que no contradiguen o contravinguen a les bases d'esta resolució. Els ajuntaments han d'informar, d'acord amb la base 7.5, de les inscripcions que hagen registrat i de les fases de competició que organitzen a les seccions d'Activitat Física i Esport de la direcció territorial de Cultura i Esport corresponent.

S'entén com a fase municipal/intermunicipal aquella que comporta una celebració d'encontres o una competició esportiva periòdica i de duració prolongada, amb una participació mínima de quatre equips per esport i categoria, i que pertanguen a tres o més entitats.

5.1.2. Competicions i encontres intermunicipals: els ajuntaments, les mancomunitats o qualsevol institució pública supramunicipal poden organitzar competicions i activitats que acullen participants de diversos municipis, sense que existisca cap inconvenient per part del seu ajuntament d'origen i sempre que això no interferisca o dificulte la seua competició local en cas de tindre-la.

L'entitat organitzadora ha d'informar, d'acord amb la base 7.5, de les inscripcions que hagen registrat i de les fases de competició que organitzen a les seccions d'Activitat Física i Esport de la direcció territorial de Cultura i Esport corresponent.

5.1.3. En l'àmbit municipal o intermunicipal, en la categoria prebenjamí, els ajuntaments o les institucions públiques supramunicipals, en el marc de les seues competències, han d'introduir el multiesport com a única modalitat esportiva, basada en la pràctica de diversos esports amb caràcter individual i/o col·lectiu, amb activitats mixtes que afavorisquen la igualtat i la coeducació, i adequar les normes i les característiques del joc a les necessitats de les edats per a evitar una especialització esportiva precoç.

L'ajuntament o la institució pública supramunicipal que organitze la modalitat de multiesport ha d'informar del projecte a la secció d'Activitat Física i Esport de la direcció territorial de Cultura i Esport corresponent a la seua província.

També es considera molt recomanable el multiesport amb activitats mixtes en les categories benjamí, aleví, infantil i cadet per a afavorir la igualtat i la coeducació.

Excepcionalment, en la categoria prebenjamí s'admetran altres modalitats esportives específiques sempre que hagen adequat les normes i les característiques del joc a les necessitats educatives d'estes edats i estiguen aprovades en les bases específiques de la modalitat esportiva prebenjamí corresponent, projecte que ha de presentar l'ajuntament organitzador en la secció d'Activitat Física i Esport de la direcció territorial de Cultura i Esport corresponent a la seua província.

5.1.4. De les competicions municipals i intermunicipals, es classificaran els equips per a la competició provincial d'acord amb la taula següent:

|  |  |
| --- | --- |
| *Nombre d'equips per esport i categoria*  *en competició municipal o intermunicipal* | *Inscripció màxima per a competició provincial* |
| De 4 a 8 | 1 |
| De 9 a 12 | 2 |
| De 13 a 17 | 3 |
| 18 o més | 4 |

  

Les institucions públiques organitzadores han de comunicar els equips classificats a la secció d'Activitat Física i Esport de la direcció territorial de Cultura i Esport corresponent a la seua província, que marcarà el termini màxim de presentació d'estos.

5.2. Àmbit provincial: per a la categoria aleví, infantil i cadet. Excepcionalment, la comissió tècnica provincial corresponent, previ informe a la comissió autonòmica, podrà autoritzar la categoria benjamí i juvenil en alguns esports, quan la participació i l'organització de la modalitat esportiva així ho requerisquen. La competició provincial constarà de la fase final provincial i serà organitzada per les comissions tècniques provincials per a esportistes i equips classificats de les diferents competicions municipals i intermunicipals, en funció del barem arreplegat en la base 5.1.4.

Per a poder celebrar-se una competició provincial, han de classificar-se i disputar-la un mínim de quatre equips per esport i categoria, i que pertanguen a tres o més entitats.

5.3. Àmbit autonòmic: per a la categoria infantil i cadet. Excepcionalment, es podrà autoritzar la categoria aleví en el nivell de promoció, en alguns esports, quan la participació i l'organització de la modalitat esportiva així ho requerisquen. Serà organitzat per la comissió tècnica autonòmica d'acord amb les bases de competició específiques de cada modalitat esportiva.

En les modalitats esportives i categories en les quals s'organitza competició del nivell de promoció, només existirà una fase final autonòmica quan així ho acorde la comissió tècnica autonòmica en funció dels equips participants classificats.

En les modalitats esportives i categories en les quals s'organitza competició del nivell d'iniciació al rendiment, seran els equips i/o esportistes d'estes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.

Excepcionalment, quan la inscripció en el nivell d'iniciació al rendiment siga considerada insuficient per la comissió tècnica autonòmica, i a l'efecte de designar els equips assistents a la final autonòmica, es podran disputar eliminatòries amb equips finalistes en el nivell de promoció.

Hi ha d'haver un mínim de cinquanta inscripcions pertanyents, almenys, a sis entitats esportives de dos províncies diferents. No computen les federacions esportives autonòmiques de la Comunitat Valenciana.

Excepcionalment, es podran realitzar campionats autonòmics de modalitats esportives que no complisquen els requisits exposats en el paràgraf anterior quan la comissió tècnica autonòmica ho considere oportú pel seu interés social i de promoció esportiva.

*6. Organització*

6.1. Els XLIII Jocs Esportius de la Comunitat Valenciana es desenrotllaran des de l'1 de setembre de 2024 fins al 31 d'agost de 2025.

Les bases de competició específiques de cada una de les modalitats esportives s'establiran de comú acord amb la federació esportiva corresponent. Estes bases estaran a la disposició de les persones interessades en la pàgina web jocsesportiuscv.gva.es, en les direccions territorials de Cultura i Esport d'Alacant, Castelló i València i en les pàgines web i les seus de les federacions esportives autonòmiques corresponents.

6.2. Per a l'organització i el control dels Jocs Esportius es constituiran les comissions tècniques següents, i s'autoritza la presència dels seus membres en les activitats esportives que consideren oportunes:

• La comissió tècnica autonòmica, que serà l'encarregada del desenrotllament de l'activitat de cada modalitat esportiva en el seu àmbit de competència i estarà integrada per dos representants de la Direcció General d'Esport i un representant de cada una de les institucions o dels òrgans següents: la federació esportiva implicada i les tres direccions territorials de Cultura i Esport; actuarà com a secretari de la comissió el cap de la Secció d'Extensió Esportiva de la Direcció General d'Esport.

La comissió tècnica autonòmica estarà presidida pel cap del Servici de Promoció de l'Esport i Activitat Física de la Direcció General d'Esport i tindrà la seu on la tinga este òrgan.

• Comissions tècniques provincials a Alacant, Castelló i València, que seran les encarregades del desenrotllament de l'activitat de cada modalitat esportiva en el seu àmbit de competència i estaran integrades per dos representants de les direccions territorials de Cultura i Esport corresponents i un representant de la federació esportiva implicada; actuaran com a presidents els caps de secció d'Activitat Física i Esport de les direccions territorials de Cultura i Esport, i com a secretari, un funcionari de la direcció territorial corresponent.

La comissió tècnica autonòmica i la comissió tècnica provincial corresponent s'han d'ajustar en el seu funcionament al que disposa la Llei 40/2015, d'1 d'octubre, de règim jurídic de les administracions públiques.

6.3. El personal de la Direcció General d'Esport i de les direccions territorials d'Alacant, Castelló i València, amb un avís previ a l'entitat organitzadora i identificant-se convenientment, podrà dur a terme tasques de comprovació i control sobre el terreny en el lloc on es desenrotllen les activitats i competicions.

*7. Inscripcions en el nivell de promoció*

7.1. Per a poder participar en el nivell de promoció, l'entitat interessada ha de dur a terme la inscripció, exclusivament en línia, a través de l'aplicació web JOCSE, en la pàgina web <https://appweb1.edu.gva.es/jocse/login.zul>          (apartat "Inscripcions"          en <jocsesportiuscv.gva.es>), en els terminis que s'indiquen a continuació:

7.1.1. Esports col·lectius, nivell de promoció, per a totes les categories: la inscripció s'ha d'efectuar en línia en l'aplicació web de la Generalitat JOCSE, amb el 18 d'octubre de 2024 com a data límit.

Per a aquelles competicions o activitats exclusivament d'àmbit municipal que no classifiquen per a l'àmbit provincial, la inscripció en línia ha de realitzar-se a través de l'aplicació web de la Generalitat JOCSE, com a mínim amb 20 dies d'antelació a la celebració de la competició o activitat.

7.1.2. Esports individuals, nivell de promoció, per a totes les categories: la inscripció s'ha d'efectuar en línia en l'aplicació web de la Generalitat JOCSE, com a mínim amb 20 dies d'antelació a la celebració de la competició o activitat.

7.2. Els ajuntaments que disposen d'inscripció en línia municipal pròpia o les federacions corresponents han d'inscriure's també en JOCSE. Per a això, han de remetre la informació dels equips i els participants de cada una de les entitats inscrites en un fitxer de dades normalitzat XML d'exportació d'inscripcions en jocs esportius, perquè puga ser traslladada a l'aplicació de la Generalitat JOCSE.

7.3. En la modalitat de futbol només hi haurà fase municipal/intermunicipal en el nivell de promoció, i finalitzarà en este àmbit la competició.

7.4. En la modalitat de futbol sala només existirà el nivell de promoció.

Excepte en categoria juvenil, en la qual no es permet la participació d'esportistes amb llicència federada, en la resta de categories els equips participants en la modalitat de futbol i futbol sala masculí només podran inscriure un màxim de dos jugadors que posseïsquen llicència federada.

Excepte en categoria juvenil, en la qual no es permet la participació d'esportistes amb llicència federada, en la resta de categories els equips participants en la modalitat de futbol i futbol sala femení podran inscriure esportistes amb llicència federativa.

7.5. Cada ajuntament, mancomunitat o una altra institució pública supramunicipal, si és el cas, ha d'enviar, amb el 20 de novembre de 2024 com a data límit, a la secció d'Activitat Física i Esport de la direcció territorial de Cultura i Esport corresponent a la seua província, segons el model que es facilite, la documentació següent:

• Informació sobre els esports per als quals s'organitzarà fase municipal o intermunicipal, si és el cas.

• Calendari de la competició i activitats municipals en cas que s'organitze.

• Projecte de multiesport.

• Bases específiques de modalitat esportiva per a la categoria prebenjamí adequada a l'edat.

• Informació dels esports i equips en els quals no es puga organitzar una competició municipal i que estiguen interessats a participar en l'àmbit intermunicipal.

A més, han de registrar en l'aplicació de la Generalitat JOCSE les competicions municipals o intermunicipals, si és el cas, que organitzen.

En el cas que, una vegada finalitzat el termini de presentació de la documentació per part dels ajuntaments, mancomunitats o altres institucions públiques supramunicipals, es produïsca alguna modificació o ampliació d'esta, s'ha de remetre a la secció d'Activitat Física i Esport de la direcció territorial de Cultura i Esport corresponent a la seua província, dins del termini de 10 dies naturals des que es produïsca la nova inscripció.

Quan els ajuntaments no remeten la documentació sol·licitada en la data indicada, s'entendrà que no participen en esta edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització de la fase municipal o intermunicipal.

7.6. La inscripció en el nivell de promoció dels Jocs Esportius a través de l'aplicació JOCSE suposa l'acceptació d'esta resolució i de la seua normativa d'aplicació.

*8. Inscripcions en el nivell d'iniciació al rendiment*

8.1. Per a participar en els esports d'iniciació al rendiment indicats en la base 4 (atletisme, bàsquet, handbol, natació, rugbi, triatló i voleibol), l'entitat interessada ha de dur a terme i formalitzar la inscripció en la federació esportiva corresponent, amb la data límit que s'establisca en les bases de competició específiques de cada esport.

8.2. Les federacions esportives amb modalitats d'iniciació al rendiment han de remetre a la Direcció General d'Esport la informació dels equips i els participants de cada una de les entitats inscrites en el nivell d'iniciació al rendiment. La informació s'ha de remetre a un fitxer de dades normalitzat XML d'exportació d'inscripcions en jocs esportius, perquè puga ser traslladada a l'aplicació de la Generalitat JOCSE.

Quan la federació no remeta la documentació sol·licitada en la data indicada per la Direcció General d'Esport, s'entendrà que no participa en esta edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització del nivell d'iniciació al rendiment.

8.3. La inscripció en el nivell d'iniciació al rendiment dels Jocs Esportius suposa l'acceptació d'esta resolució i la seua normativa d'aplicació.

*9. Documentació*

9.1. En els encontres i les competicions dels Jocs Esportius, segons l'àmbit de competició i la categoria, els i les esportistes, el personal tècnic i les persones delegades que hi participen han de presentar la documentació següent:

9.1.1. En l'àmbit de competició municipal o intermunicipal:

• Full d'inscripció dels Jocs Esportius de la Comunitat Valenciana.

• Llicència dels Jocs Esportius de la Comunitat Valenciana validada per l'entitat local corresponent.

9.1.2. En l'àmbit provincial o autonòmic:

• Full d'inscripció dels Jocs Esportius de la Comunitat Valenciana.

• Llicència dels Jocs Esportius de la Comunitat Valenciana, validada per l'entitat local corresponent, i el document original o una fotocòpia confrontada del DNI o el passaport individual (els estrangers han de presentar el passaport individual o la targeta de resident).

9.2. En les bases de competició específiques de cada una de les modalitats esportives es determinaran i regularan les especificitats quant a documentació.

9.3. Esta documentació ha de posar-se a la disposició del personal arbitral i els representants federatius i de la Generalitat, sempre que siga requerida.

9.4. Per al nivell d'iniciació al rendiment, les inscripcions, la llicència i la documentació indicades en les bases 8 i 9 podran regular-se i determinar-se de manera diferent, i han de figurar, en este cas, en les bases de competició específiques de cada modalitat esportiva.

*10. Composició dels equips*

El nombre màxim de jugadors i jugadores per equip i modalitat esportiva estarà detallat en les bases de competició específiques de cada esport.

*11. Assistència sanitària per accident esportiu*

11.1. La Conselleria de Sanitat prestarà atenció medicosanitària a través dels seus centres i institucions sanitàries, amb tots els dispositius existents en la seua xarxa, als i a les esportistes i al personal entrenador, delegat i organitzador que patisquen qualsevol accident de caràcter esportiu durant la participació en els Jocs Esportius de la Comunitat Valenciana. Esta atenció haurà de produir-se abans que hagen transcorregut 48 hores des del moment de l'accident.

Per a poder ser beneficiari o beneficiària de les prestacions esmentades en el paràgraf anterior, s'ha d'haver formalitzat la inscripció corresponent en els Jocs Esportius de la Comunitat Valenciana, convocats per la Generalitat, i s'ha de disposar de la llicència esportiva dels Jocs Esportius diligenciada com cal, la qual ha d'aportar-se en el moment de sol·licitar l'atenció medicosanitària.

11.2. L'entitat asseguradora amb contracte en vigor amb la Conselleria de Cultura i Esport cobrirà l'assistència mèdica continuada per accident, posterior a la prestada en primera instància per la Conselleria de Sanitat, derivada d'accident esportiu que puguen patir en el transcurs de les competicions i entrenaments els i les esportistes i el personal entrenador, organitzador i delegat participants en els Jocs Esportius de la Comunitat Valenciana, així com la responsabilitat civil per accions o omissions en l'exercici de la seua activitat.

Mai es podrà sol·licitar esta segona assistència mèdica continuada sense l'informe de l'atenció primària elaborat per la Conselleria de Sanitat no més tard de les 48 hores posteriors a l'accident. Se seguirà el protocol establit que figura en la web <jocsesportiuscv.gva.es>.

*12. Jornada, camps de joc i material de competició*

En els àmbits provincial i autonòmic, les jornades per a competicions o activitats seran preferentment els dissabtes, de 09.00 a 13.00 hores.

En les competicions provincials i autonòmiques, tots els equips d'esports col·lectius que siguen designats per a jugar en casa seran els responsables d'aportar per a cada encontre el material necessari i la instal·lació adequada.

En els casos de designació d'un camp de joc neutral i en les finals provincials o autonòmiques, cada equip aportarà una pilota reglamentària, així com el material necessari per al calfament.

*13. Règim disciplinari*

Per a resoldre les qüestions suscitades en matèria de disciplina esportiva, s'aplicarà el reglament federatiu corresponent. Pel que fa a sancions econòmiques, només seran aplicables en el nivell d'iniciació al rendiment i en aquelles competicions municipals/intermunicipals del nivell de promoció que estipule l'entitat local organitzadora corresponent.

Es crearan els nivells i àmbits de comités de competició següents amb caràcter general: – En primera instància:

En competicions municipals/intermunicipals, el comité de competició que estime oportú l'organitzador de la competició.

En competicions provincials i d'àmbit autonòmic, el comité de competició de la federació corresponent, assistit per una persona responsable de l'àmbit federatiu dels Jocs Esportius de la Comunitat Valenciana.

• En segona instància:

El comité d'apel·lació de la federació corresponent, assistit per una persona responsable de l'àmbit federatiu dels Jocs Esportius de la Comunitat Valenciana.

• En tercera i última instància:

El Tribunal de l'Esport de la Comunitat Valenciana, que esgota la via administrativa.

  

València, 27 d'agost de 2024

Carlos Mazón Guixot

President de la Generalitat